Mit de Ussag vo de einzige wo e klari Linie het, trifft är de Nagel aber zimmlig uf de Kopf - die ändere sind meh oder wenig Grien, sy sind liberal, sy wänn alli spare, sind lösigsorientiert und wüsse wie me sozial verantwortlig isch! De Sympathie-Bonus kriegt vo mir d'Sabina Mohn. In däm sy eigentlig de Sinn vo de Politik (in mine Auge) richtig umrisst - nämmlig s'Beschti für d'Bevölgerig us allne Positione use z'nä  und versueche e Lösig z'finde - steen die andere eigentlig fürs Wäse vo de Politik - Macht und Machterhalt! Mir fordere e Sitz (Grien), mir wänn e zweite Sitz und d'FDP isch überverträtte (SP), mir wänn unseri Sitz halte (FDP) bis zu mir wänn die bürgerlichi Mehrheit sicherstelle (SVP). Und genau do liegt d'Schwächi vo de CVP. Im Asatz richtig fählt mir do e Leidbild wo-n-ich ka folge. Konsäns isch richtig und wichtig! Aber nur abwäge und jo-nei-viellicht-mir mien no luege ob das passt, funktioniert nid!  Wenn's um Entscheid goht, denn versuech ich im Gschäft so Lüt z'miede! Aber um in de Lag z'sy Entscheid könne z'fälle muess me mit de Hebel vo de Macht könne speele - me muess nid sälber e Hebel sy aber wüsse, wie bediene!